**Ministru kabineta noteikumu projekta „ Grozījumi Ministru kabineta 2013.gada 30.aprīļa noteikumos Nr.240 “Vispārīgie teritorijas plānošanas un izmantošanas noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Teritorijas attīstības plānošanas likuma 7.panta pirmās daļas 6. un 7.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pielietojot praksē Ministru kabineta 2013.gada 30.aprīļa noteikumu Nr.240 „Vispārīgie teritorijas plānošanas un apbūves noteikumi” (turpmāk - Noteikumi) normas, ir atklājušās vairākas nepilnības esošajā regulējumā, kā arī konstatēta atsevišķu normu dažāda interpretācija. Vienlaikus konstatēts, ka Noteikumi neregulē būtiskus jautājumus, kas saistīti ar būvju izvietošanu.  Tāpat ir nepieciešams saskaņot Noteikumus ar citiem normatīvajiem aktiem - Ūdenssaimniecības pakalpojumu likumu, Būvniecības likumu, kā arī Eiropas Parlamenta un Padomes direktīvu 2012/18/ES (2012.gada 4.jūlijs) par lielu ar bīstamām vielām saistītu avāriju risku pārvaldību, ar kuru groza un vēlāk atceļ Padomes Direktīvu 96/82/EK (turpmāk – Direktīva).  Noteikumu projektā (turpmāk – Projekts) precizētas Noteikumos konstatētās nepilnības un pretrunas.   1. Papildināti un precizēti Noteikumos lietotie termini, piemēram, dots skaidrojums terminiem „dīķis” un „terminālis”, kas līdz šim nebija skaidroti normatīvajos aktos, kā rezultātā tie tika dažādi interpretēti.   Precizēts termina “publiskā ārtelpa” skaidrojums, norādot, ka jēdziens *publisks*, var ietvert arī tādus objektus un teritorijas, kas sabiedrībai pieejami tikai daļēji. Tādi, piemēram, var būt daudzdzīvokļu māju pagalmi, kas pieejami tikai šo māju iedzīvotājiem, vai arī parki vai dārzi, kur noteikta ieejas maksa u.tml.   1. Piemērojot Noteikumu 12. punktu par gadījumiem, kad pieļaujama atkāpe no teritorijas plānojumā vai lokālplānojumā noteiktās zemes vienību minimālās platības, pašvaldībām bieži nākas saskarties ar šī punkta dažādu interpretāciju. Lai to novērstu, Projekts paredz skaidrāku un strukturētāku Noteikumu 12.punkta redakciju, kā arī nosacījumus atdalīto zemes vienību turpmākai izmantošanai.   3. Lai novērstu pārpratumus un neskaidrības par funkcionālo zonu apakšzonām, ir papildināts Noteikumu 19.punkts par konkrētu apbūves parametru un izmantošanas veidu noteikšanu apakšzonām. Tas dod plašākas iespējas veidot apakšzonas atsevišķās teritorijas daļās, kur izvirzāmi kādi specifiski nosacījumi vai ierobežojumi, izmantojot 3.pielikumā doto izmantošanas veidu aprakstu, kā arī detalizēt teritorijas plānojumā noteiktā funkcionālo zonējumu lokālplānojumā.  Lai novērstu dažādo interpretāciju par atļautajiem papildizmantošanas veidiem, Projektā noteikts, ka gadījumā, ja pašvaldība nav noteikusi kādā funkcionālajā zonā papildizmantošanas veidus, tad atļauta ir tikai galvenā izmantošana. Vienlaikus Projekts noteic papildizmantošanas pieļaujamo īpatsvaru funkcionālajā zonā vai apakšzonā. Tāpat Projektā ir precizēti vairāku funkcionālo zonu papildizmantošanas veidi.  4. Lai atvieglotu Noteikumu uztveramību un tajos ietverto normu piemērošanu, ir precizēts 65.4 apakšpunkts, kas nosaka gadījumu, kad lauku teritorijā no pārējā zemes īpašuma var atdalīt esošo viensētu, kas likumīgi uzbūvēta līdz Noteikumu spēkā stāšanās brīdim (2013.gada 22.maijs), vienlaikus svītrojot Noslēguma jautājumu 244.punktu, kurā bija doti nosacījumi 12.punkta un 65.4 apakšpunkta piemērošanai.   1. 5. Ir izmainīta Noteikumu 6.2.apakšnodaļa “Ielu un ceļu iedalījums”, kas bija grūti uztverama un nebija atbilstoša Latvijas plānošanas praksē pielietotajai terminoloģijai.   Noteikumu 2.pielikumā dotais ielu un ceļu iedalījums bija mehāniski pārņemts no AS “Ceļu projekts” 2004.gadā izstrādātā metodiskā materiāla “Ieteikumi ceļu tīkla plānošanai”, kas savukārt bija pārņemts no Vācijas normatīvajiem aktiem. Bez tam autoceļu iedalījums jau ir noteikts likumā “Par autoceļiem”. Līdz ar to ir svītrots Noteikumu 2.pielikums un tajā dotās ielu kategorijas ir iekļautas 6.2.apakšnodaļā, vienlaikus precizējot arī apakšnodaļas nosaukumu. Atbilstoši ir precizēti ar šo regulējumu saistītie punkti, piemēram, 5.punkts.   1. 6. Lielākajā daļā pašvaldību teritorijas plānojumos, kas izstrādāti līdz 2011.gada 13.oktobra grozījumu Aizsargjoslu likumā spēkā stāšanās brīdim, sarkanās līnijas ir noteiktas teritorijas plānojumos. Aktuāls ir jautājums par to tiesisko statusu. Tāpat jāatzīmē, ka Aizsargjoslu likuma normas tiek attiecinātas gan uz esošo ielu sarkanajām līnijām, gan uz plānoto ielu sarkanajām līnijām. Sekojoši Projektā precizēti attiecīgie Noteikumu punkti. 2. 7. Pašvaldības savos apbūves noteikumos ir ietvērušas dažādas un pretrunīgas augstuma noteikšanas definīcijas un piemēro atšķirīgas metodes apbūves augstuma noteikšanai. Projektā precizēts Noteikumu 123.punkts, nosakot skaidrus galvenos principus un iespēju pašvaldībai tos konkretizēt.   Analizējot dažādus gadījumus praksē, ir konstatējams, ka teritorijās ar tur atļauto papildizmantošanu, atsevišķas Noteikumu normas par apbūves augstuma noteikšanu ir tikušas interpretētas gramatiski, tādējādi kavējot teritorijas attīstību. Piemēram, *Mazstāvu dzīvojamās apbūves teritorijās* stāvu skaita ierobežojums līdz trim stāviem tiek attiecināts arī uz papildizmantošanā atļautajām publiskajām ēkām – skolām, birojiem, veselības aizsardzības iestādēm u.c., kas nereti ir četru un vairāk stāvu ēkas. Analoga situācija ir arī *Daudzstāvu dzīvojamās apbūves teritorijās*, kur nereti publiskām ēkām tiek piemērota prasība par stāvu skaitu ne mazāku par četriem, lai gan publiskās ēkas (bērnudārzi, veikali u.c.) visbiežāk ir vienstāva vai divstāva ēkas. Pamatojoties uz iepriekš minēto, Noteikumi ir papildināti ar jaunu 122.1 punktu, kas pašvaldībai dod tiesības noteikt teritorijas plānojumā vai lokālplānojumā funkcionālās zonas vai apakšzonas, kuru papildizmantošanās pieļaujama attiecīgi apbūves augstuma samazināšana vai palielināšana.  8. Praksē problēmas radīja Noteikumu prasības par apbūves atbilstību zemes vienības robežām, jo nebija ievērtēta situācija, kad būve jāveido kā pārkare, vai tai nepieciešams atrasties uz vairākām zemes vienībām, kā, piemēram, dambjiem, moliem, aizsprostiem u.tml. Līdz ar to atbilstoši precizēts un papildināts Noteikumu 133.punkts.   1. 9. Lai nodrošinātu Direktīvas prasību attiecībā uz teritoriju plānošanu ieviešanu nacionālajā tiesiskajā regulējumā, precizēts Noteikumu 144.punkts, kā arī 11.nodaļa *Riska teritorijas un piesārņotās teritorijas*.   10. Lai saskaņotu Noteikumu prasības ar *Ūdenssaimniecības pakalpojumu likumu*, kas ir spēkā no 2016. gada 1.janvāra, Noteikumi ir papildināti ar jaunu punktu, kas noteic, kā teritorijas plānojumā vai lokālplānojumā norāda teritorijas, kurās obligāti ierīkojamas centralizētas ūdensapgādes un notekūdeņu savākšanas sistēmas (TIN1, atbilstoši noteikumu 1.pielikumam).  11.Ņemot vērā, ka Noteikumu prasības vēja elektrostaciju virs 20kW izvietošanai radīja nepamatotus ierobežojumus vēja enerģijas izmantošanai, ir precizēta 163.punkta redakcija. Drošības aizsargjoslas ap vēja elektrostacijām, kā objektiem, nosaka saskaņā ar metodiku par drošības aizsargjoslu noteikšanu. Savukārt Teritorijas plānojumā un lokālplānojumā tiek noteikti teritorijas izmantošanas veidi, nevis konkrēto objektu izvietojums. Tādēļ Projektā ir izvirzītas prasības vēja parku, kā teritorijas, izvietojumam.  12. Izstrādājot pašvaldības teritorijas plānojuma grafisko daļu ar mēroga noteiktību 1:10000, nav iespējams precīzi noteikt applūstošās teritorijas, jo tas prasa detalizētu izpēti, papildus informāciju un resursus. Tādēļ izstrādājot lokālplānojumus, detālplānojumus vai būvprojektus uz aktuāla augstas precizitātes topogrāfiskā materiāla, bieži konstatējama neatbilstība reālai situācijai. Līdz ar to Noteikumi papildināti ar jaunu punktu par applūstošo teritoriju precizēšanu lokālplānojumos, detālplānojumos vai būvprojektos.  13. Ir papildināts Noteikumu 234.punkts ar jaunu apakšpunktu, kas noteic, ka degradētās teritorijas ir nosakāmas kā teritorijas ar īpašiem noteikumiem, atbilstoši papildinot Noteikumu 1. pielikuma otro tabulu „II. Teritoriju ar īpašiem noteikumiem attēlošana”.  14. Ņemot vērā precizējumus funkcionālo zonās noteiktajās izmantošanās, atbilstoši papildināts un precizēts Noteikumu 3.pielikums. |
| 3. | Projekta izstrādē iesaistītās institūcijas | Notikušas konsultācijas ar Valsts vides dienestu, pašvaldībām, biedrību “Latvijas Teritoriālplānotāju asociācija”, biedrību “Latvijas Arhitektu savienība” |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, izstrādājot un īstenojot teritorijas plānojumus, lokālplānojumus un detālplānojumus, kā arī nodrošinot būvniecības procesa tiesiskumu.  Juridiskas un fiziskas personas, kas plāno vai īsteno sava īpašuma izmantošanu, tai skaitā būvniecību.  Teritorijas plānotājus, arhitektus un citus ekspertus, kas izstrādā teritorijas plānojumus, lokālplānojumus, detālplānojumus vai būvprojektus. |
| 2. | Tiesiskā regulējuma ietekme uz tautsaimniecību un administratīvo slogu | Nav ietekmes uz tautsaimniecību un sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav mainītas administratīvās izmaksas |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publiski ir pieejams Vides aizsardzības un reģionālās attīstības ministrijas mājas lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājas lapā internetā. |
| 2. | Sabiedrības līdzdalība projekta izstrādē | Uzklausīti un ņemti pašvaldību, ekspertu, speciālistu un iedzīvotāju ieteikumi. |
| 3. | Sabiedrības līdzdalības rezultāti | Atbilstoši Vides aizsardzības un reģionālās attīstības ministrijas 2013.gada 5.jūlija iekšējo noteikumu Nr.31 “Attīstības plānošanas dokumentu, tiesību aktu projektu un informatīvo ziņojumu projektu sagatavošanas un izsludināšanas kārtības” 13. un 14.punktam, Projekts pirms izsludināšanas Valsts sekretāru sanāksmē publicēts Vides aizsardzības un reģionālās attīstības ministrijas tīmekļa vietnē [www.varam.gov.lv](http://www.varam.gov.lv) sadaļas „Normatīvie akti” apakšsadaļā „Normatīvo aktu projekti”. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija, Pašvaldības |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  |
| 3. | Cita informācija | Nav |

Anotācijas III, IV un V sadaļa - projekts šīs jomas neskar.

Ministru prezidents L.Straujuma

Vides aizsardzības un   
reģionālās attīstības ministrs K.Gerhards

Iesniedzējs:

Vides aizsardzības un reģionālās

attīstības ministrijas valsts sekretāra p.i.

valsts sekretāra vietniece E.Turka

22.01.2016.

1358

I.Valdmane

67026921, [ilma.valdmane@varam.gov.lv](mailto:ilma.valdmane@varam.gov.lv)